Rahvusvahelise pastorite konverentsi „Penuel” enam kui 200 külalist 20 riigist pidasid oma koosolekut ja palvusi rahvamajas, mille ees nõudis umbes 150 aserlast „Jumala otsijate liikumise” linnast lahkumist.
„Meie õuele on saabunud õnnetus ja täna oleneb meist kõigist, millises asulas ja millises ühiskonnas me elame homme.” Sellise tekstiga lendlehtede abil kutsuti aserlasi piketile „Jumala otsijate liikumise” tegevuse vastu Aseris.
Kuus aastat Aseris sotsiaaltöö ja heategevusega, aga viimasel ajal ka aina enam kinnisavaraarendusega tegelev „Jumala otsijate liikumine” on lubanud asulasse rajada rahvusvahelise koolitus- ja palvekeskuse, mis aga osasid piketile kogunenud kohalikke närviliseks teeb.
Aseris kardetakse oma laste sunniviisilise usklikuks muutmise pärast, aga kahtlustatakse ka võõrriikide luureorganite salategevust usklike sildi all. Tundub, et kõige enam tekitab pahemeelt kuuldus, et jumalaotsijad on kohe-kohe Aseri rahvamaja ära ostmas, mis aga vallavõimude kinnitusel tõele ei vasta.
Piketil koguti allkirju nõudele, et jumalaotsijad Aserist minema läheks. Plakateil kutsuti appi vabariigi valitsust, lisaks pilati usklike tegevust suurte karikatuuride abil.
Piketeerijaid käis õnnistamas ka kohalik õigeusu vaimulik, samal ajal kui jumalaotsijate konverentsi 200 ja enamgi osalejat Aseri rahva eest rahvamajas palvetasid.
„Jumala otsijate liikumise” liider Sergei Šidlovski ütles piketti kommenteerides, et jumala otsijate saabumine on Aserile õnnistuseks, sest nende tulekuga on päästetud juba hävingust hulk kinnisvara, samuti ootavad linna suured investeeringud palve- ja kristliku hariduskeskuse loomiseks.
Sergei Šidlovski rõhutas, et jumalaotsijate ja põliste aserlaste vahel on veel vaja rohkelt koostööd teha, et saabuks täielik teineteisemõistmine.
Nii piketti kui konverentsi uudistanud, pikka aega Virumaal tegutsenud pastor Stanislav Sirel mainis samuti rohkete koosarutelude kasulikkust konfliktist üle saamiseks taustal, mil Jumal armastab nii protesteerijaid kui protesti esile kutsunuid.
Vallavanem Einar Vallbaum, kes käis samuti nii konverentsil kui ka piketil rõhutas, et Eesti on õigusriik, kus võivad tegutseda nii usklikud kui ka nende tegevuse vastu piketeerijad. Ta mainis, et nii usklike kui ka piketeerijate tegevus on senini olnud rangelt õiguspärane, mille eest ta ka mõlemat konflikti osapoolt tänas ja kiitis.